Бөртэ_хамтлаг
Танилцуулга
Бөртэ хамтлагийн уран бүтээлүүд нь Герман улсын WDR, BR, Expo TV, Испани улсын Hydrogen TV, Итали, Чех, Швецари улсын Canal – Аlpha TV зэрэг телевиз радиогийн сувгуудаар олон улсад цацагдаж радиогийн фондод бүтээлээ үлдээсэн. Бөртэ хамтлаг нь анхдагч санаа ихтэй, зах зээлийнхээ тэргүүн эгнээнд уран бүтээлээ туурвиж олон хамтлагийг араасаа дагуулсан эцэг хамтлаг юм. Эх түүх, өв соёлдоо оршиж, олоогүй олон асуултуудыг олохын тулд 2008 оноос хойш эх орондоо ажиллаж амьдрах болсон. Тус хамтлагийн уран бүтээлийн хөгжил, цаашдын зорилгыг хөгжүүлэх зорилгоор ХБК-ын төгсөх ангийн оюутан, эвэр бүрээч О. Чинбат, цохиур хөгжимчин Баттөгс, морин хуурч Цолмон нар тус хамтлагт орж ажиллав. 2009 оноос Бөртэ хамтлаг уул уурхайн Оюу-Толгой ХХК-тай хамтарч ажиллаж “Говь” клипээ бүтээлээ. Олон улсын урлагийн зах зээл дээр олон жилээр ажилласан тус хамтлагийн тоглолтыг Оюу-Толгой ХХК ивээн тэтгэж 2010 онд “БӨРТЭ - live concert” тоглолтоо АСА циркэд хийв. Мөн Монголын үндэсний урлагт хөгжмийн шинэ төрөл, урсгалыг оруулж ирсэн тул Бүх Урлагийн Тэргүүн Дээд “Гоо Марал” шагналаар шагнуулав. Хувь уран бүтээлчдийн уран бүтээлийн судалгаа, хөгжүүлэлтийг бүрэн дуусгах, хөгжмийн боловсролыг улам хөгжүүлэх зорилгоор Бөртэ хамтлагийн үйл ажиллагаа завсарлав. 2011 оноос уран бүтээлчдийн хөгжиж дэвших, сурах, судлах, бүтээх бүхий л боломжуудыг олгох зорилгоор Бөртэ хамтлагийн үйл ажиллагааг нийт гишүүдийн саналаар зогсоолоо. Энэ хугацаанд хамтлагийн гишүүн Б. Ганхөлөг монгол бөмбөрийн төрөл зүйлийг хөгжүүлж UB Drum хамтлагийг үүсгэн байгуулж, ТВ болон киноны хөгжмийн олон төслүүд дээр ажиллахаас гадна бие даасан уран бүтээл туурвихаас гадна Монголдоо дээгүүрт жагсах “Corporate” Hotel-ын соёл урлагийн ерөнхий продюсерээр ажиллав. Хамтлагийн гишүүн Ж. Батбаяр Канад улсад гэр бүл, үр хүүхдийн хамт амьдарч сурч байгаа бөгөөд сэтгэл зүрхээрээ Бөртэ хамтлагийн бүхий л уран бүтээл, үйл ажиллагааг дэмжиж ирлээ. Хамтлагийн гишүүн О.Чинбат мэргэжлийн хөгжмийн зохиомжоор магистрын зэрэг хамгаалж өөрийн гэсэн студийг байгуулж хөгжмийн бүтээлийн төрөлд үл хамааран найруулга, зохиомжийг хийж өндөр зэрэглэлийн хөгжмийн зохиолчийн сурч болох эрдэм мэдлэгийг өвлөхийн төлөө хичээнгүйлэн ажиллахын сацуу Улаанбаатар Чуулгын ерөнхий продюсерээр ажиллаж байна. Түүний найруулга, зохиомж, өнгө сэдэл нь Бөртэ хамтлагийн уран бүтээлд тусгалаа олж эхэллээ. Хамтлагийн гишүүн Ч. Мөнх-Эрдэнэ ятгын тоглолтын ур чадварт шинэчлэл хийж тэмдэг тэмдэглэгээг зохиож магистрын зэрэг хамгаалсан бөгөөд Вьетнам, Солонгос, Хятад ятгаас гадна Монгол ятгын төрөл зүйлийг хөгжүүлж гарын шавь нараа бэлдэж эхэллээ. Түүний хөгжмийн боловсролд оруулсын хувь нэмрийг өндрөөр үнэлж Боловсролын Тэргүүний ажилтан цол тэмдэг, тоглоочийн ур чадвар, манлайллыг үнэлж МУГЖ төрийн дээд одон медалиар шагнав. Хамтлагийн ахлагч Д. Ганпүрэв этник хамтлагуудын өрсөлдөөнөөс татгалзаж өнгөрсөн олон жилийн асуултын хариултыг олох зорилгоор СУИС-д түүх, музей судлалаар сурч соёл судлаач болов. Соёл судалгааны ажлын хүрээнд 2008 онд Ховд аймгийн Манхан сумын Өмнөхийн агуйн хадны булшнаас олдсон эртний нуман ятгыг судлаж дахин сэргээн нутагшуулав. Тус хөгжмийн олдворыг Алтай ятга хэмээн нэрлэж судалгааны хүрээнд 4 - 12 үеийн язгуурын биет бус өв тээгч “АЛТАЙ” хамтлагийг үүсгэн байгуулав. Тус хамтлагийг байгуулснаар эртний өв соёлыг хөгжүүлэх үйлсэд бие сэтгэлээ зориулах болсон төдийгүй 40,000 жилийн өмнөх Тойрон бүжгийн ая данг дахин сэргээж үйл хөдлөлийг хөгжүүлснээр соёлын эргэлтэнд оруулав. Тойрон бүжгийг бүлэг, холбоод, сургууль, албан байгууллага хамт олон болон хөдөө орон нутагт сэргээн хөгжүүлж байгаа бөгөөд одоогийн байдлаар 7000 хүн тойрон бүжиг хийж байна. Мөн МЭӨ121 онд бичигдсэж үлдсэн “Хүннүгийн гунигийн дуу”-г судлаж сэргээсэн. Олон жил соёл урлагийн салбарт ажилласан Бөртэ хамтлагийн туршлага, олон улсын зах зээл дээр эх орныхоо өв соёлыг сурталчилж зүтгэсэн нийт гишүүдийн нөр их хөдөлмөрийн хөлсөөр дахин давтагдашгүй цаг хугацааны түүх бичигдэж Бөртэ хамтлаг дараагийн уран бүтээлийн үе шатандаа орлоо.